Broj: 711-I-824-P-211-18/19-13-8

Zagreb, 14. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na** **temelju vlastitih saznanja o mogućem sukobu interesa dužnosnika Vlade Bagarića, direktora trgovačkog društva Hrvatska kontrola zračne plovidbe d.o.o.,** na 43. sjednici, održanoj 14. ožujka 2019.g., donosi sljedeću:

 **ODLUKU**

 **Postupak za odlučivanje o sukobu interesa protiv dužnosnika Vlade Bagarića, direktora trgovačkog društva Hrvatska kontrola zračne plovidbe d.o.o., povodom donošenja odluke o odabiru kandidata za zasnivanje radnog odnosa na radnom mjestu rukovoditelja odjela vojnog letenja te povodom donošenja rješenja kojim se jednom od zaposlenika navedenog trgovačkog društva nalaže obavljanje poslova direktora Sektora ljudskih potencijala, pravnih i financijskih poslova, neće se pokrenuti s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

**Obrazloženje**

Člankom 3. stavkom 1. podstavkom 41. ZSSI-a propisano je da su predsjednici i članovi trgovačkih društava u većinskom državnom vlasništvu dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da je Vlado Bagarić direktor trgovačkog društva Hrvatska kontrola zračne plovidbe d.o.o. od 29. rujna 2017.g. te je stoga povodom obnašanja navedene dužnosti obvezan postupati sukladno odredbama ZSSI-a.

 Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je dana 6. lipnja 2018.g. zaprimilo anonimnu prijavu podnesenu protiv dužnosnika Vlade Bagarića, direktora trgovačkog društva Hrvatska kontrola zračne plovidbe d.o.o., koja je zaprimljena u knjizi ulazne pošte pod poslovnim brojem: 711-U-1792-P-211/18-01-1, povodom koje je otvoren predmet broj: P-211/18. Povjerenstvo je 21. lipnja 2018.g. pod brojem: 711-U-1963-P-231/18-01-1 zaprimilo još jednu anonimnu prijavu podnesenu protiv istog dužnosnika te je povodom iste otvoren predmet pod brojem: P-231/18.

 U obje prijave se u bitnome navodi da je dužnosnik Vlado Bagarić u listopadu 2017.g. za direktora Sektora za ljudske resurse postavio osobu koja ne ispunjava opće uvjete iz sistematizacije radnih mjesta s obzirom da je navedena osoba završila fakultet prometnog smjera, a sukladno sistematizaciji za navedeno radno mjesto propisan je fakultet pravnog ili ekonomskog smjera. U prijavama se nadalje navodi da je dužnosnik mimo propisanog plana zapošljavanja kojeg odobrava Skupština društva te mimo propisane procedure raspisao javni natječaj za zapošljavanje rukovoditelja organizacijske cjeline, navodeći prednosti koje nepotrebno sužavaju broj mogućih kandidata za to radno mjesto s namjerom pogodovanja osobi s kojom je povezan kumstvom.

 S obzirom da se obje prijave odnose na istog dužnosnika te iznose u bitnom istovjetne okolnosti, Povjerenstvo je donijelo zaključak da će se povodom obje prijave voditi jedan postupak pod brojem: P-211/18.

 Povjerenstvo je radi stjecanja saznanja o mogućem sukobu interesa, odnosno o mogućoj povredi odredbi ZSSI-a pribavilo potrebne podatke i dokumentaciju od nadležnih tijela.

 Na zahtjev Povjerenstva trgovačko društvo Hrvatska kontrola zračne plovidbe d.o.o. dostavilo je očitovanje od 11. srpnja 2018.g. u kojem se navodi da je dana 27. listopada 2017.g. dužnosnik Vlado Bagarić donio rješenje kojim je radniku ……………….., zaposlenom na radnom mjestu savjetnik strategijskog plana i razvoja – koordinator, redni broj 13. Pravilnika o unutarnjem ustrojstvu i sistematizaciji radnih mjesta Hrvatske kontrole zračne plovidbe d.o.o. naloženo da, uz poslove za koje je sklopio ugovor o radu, obavlja i poslove radnog mjesta direktor sektora ljudskih potencijala, pravnih i financijskih poslova pod rednim brojem 321. istog Pravilnika. Navedeno rješenje dužnosnik je donio na temelju ovlaštenja iz članka 13. Statuta navedenog trgovačkog društva te članka 3. Pravilnika o unutarnjem ustrojstvu i sistematizaciji radnih mjesta sukladno kojima je dužnosnik ovlašten organizirati rad Društva te imenovati direktore sektora unutar Društva, pa tako i direktora Sektora ljudskih potencijala, pravnih i financijskih poslova. Javni, kao ni interni natječaj nije proveden budući da nije zasnovan novi radni odnos za navedeno radno mjesto, već je riječ o privremenom obavljanju poslova direktora sektora od strane imenovanog radnika. Razlozi iz kojih se nije pristupilo postupku popunjavanja navedenog radnog mjesta jesu rad na novom ustroju radnih mjesta unutar Društva te radni spor koji je pokrenula ranija direktorica Sektora ljudskih potencijala, pravnih i financijskih poslova u kojem se utvrđuje nedopuštenosti otkaza ugovora o radu za predmetno radno mjesto te bi ishod navedenog radnog spora mogao bi utjecati na eventualno novosklopljeni ugovor o radu za isto radno mjesto. Dužnosnik je …………… naložio da privremeno obavlja poslove direktora Sektora ljudskih potencijala, pravnih i financijskih poslova jer je procijenio da je navedeni radnik najkvalitetnije rješenje unutar Društva te da će poslove predmetnog radnog mjesta izvršavati odgovorno, profesionalno, zakonito i u interesu Društva s obzirom da je u istom zaposlen više od 10 godina tijekom kojeg razdoblja je obavljao poslove direktora te menadžera kvalitete, a svojim obrazovanje i vještinama najupućeniji je u procese unutar Društva.

U očitovanju se također upućuje na članak 5. Kolektivnog ugovora kojim je propisan način popunjavanja slobodnih radnih mjesta te je kao jedna od mogućnosti predviđeno i imenovanje postojećih radnika koji su već u radnom odnosu kod poslodavca, odnosno popunjavanje bez obveze provođenja javnog natječaja.

 U odnosu na radno mjesto rukovoditelj vojnog letenja, trgovačko društvo Hrvatska kontrola zračne plovidbe d.o.o. u svom očitovanju navodi da je postupak zapošljavanja proveden sukladno općim internim aktima Društva, i to Kolektivnom ugovoru, Pravilniku o unutarnjem ustrojstvu i sistematizaciji radnih mjesta te Postupku testiranja kandidata za administrativna radna mjesta i radna mjesta pomoćnog zrakoplovnog osoblja. Dana 18. svibnja 2018.g. donesena je odluka o pokretanju postupka objave oglasa za izbor kandidata, između ostalog i za rukovoditelja odjela vojnog letenja. Oglas za zasnivanje radnog odnosa na neodređeno vrijeme objavljen je 19. svibnja 2018.g. u Večernjem listu i na mrežnoj stranici Društva [www.crocontrol.hr](http://www.crocontrol.hr). Nakon primitka pisanih zamolbi i dokumentacije izvršena je selekcija kandidata koji su, sukladno objavljenom oglasu, udovoljavali uvjetima radnog mjesta te su dostavili cjelokupnu traženu dokumentaciju. Dužnosnik Vlado Bagarić je 24. svibnja 2018.g. donio Odluku o osnivanju Povjerenstva za odabir izvršitelja za zasnivanje radnog odnosa na neodređeno vrijeme za radno mjesto Rukovoditelj odjela vojnog letenja čija je zadaća bila izvršiti procjenu i obaviti intervju s prijavljenim kandidatima te predložiti kandidate za zasnivanje radnog odnosa na neodređeno vrijeme. Navedeno Povjerenstvo je nakon selekcijskog postupka, dana 8. lipnja 2018.g. podnijelo izvještaj te dužnosniku Vladi Bagariću predložilo kandidate rangirane na temelju relevantnih informacija dobivenih kroz prikupljenu dokumentaciju i obavljene razgovore s kandidatima. Dužnosnik je potom, na temelju izvještaja Povjerenstva, 20. lipnja 2018.g. donio Odluku kojom je za izvršitelja za radno mjesto rukovoditelja odjela vojnog letenja izabran ……………………….

 U privitku očitovanja dostavljena je Odluka o pokretanju postupka objave oglasa za izbor kandidata za radna mjesta, Oglas za zasnivanje radnog odnosa na neodređeno vrijeme, Tablica zaprimljenih prijava za radno mjesto „Rukovoditelj odjela vojnog letenja“, Odluka o osnivanju Povjerenstva za odabir kandidata, Izvještaj Povjerenstva za radno mjesto broj 385. Rukovoditelj vojnog letenja, Odluka o odabiru kandidata, Statut Hrvatske kontrole zračne plovidbe, društva s ograničenom odgovornošću, Pravilnik o unutarnjem ustroju i sistematizaciji radnih mjesta iz srpnja 2006.g., Kolektivni ugovor iz svibnja 2017.g., Postupak testiranja kandidata za administrativna radna mjesta i radna mjesta pomoćnog zrakoplovnog osoblja od 1. travnja 2015.g.

Člankom 13. Statuta Hrvatske kontrole zračne plovidbe d.o.o. propisano je da direktor zastupa Društvo i vodi poslove Društva na vlastitu odgovornost. U obavljanju navedenih poslova, direktor je u skladu sa zakonom i Statutom, posebice dužan, između ostalog, organizirati i voditi rad i poslovanje društva.

 Člankom 5. Kolektivnog ugovora trgovačkog društva Hrvatska kontrola zračne plovidbe d.o.o. propisano je da se slobodna radna mjesta popunjavaju internim oglasom ili imenovanjem postojećih radnika koji su već u radnom odnosu kod poslodavca (u pravilu putem internog oglasa) ili javnim natječajem i oglašavanjem (ukoliko se slobodna radna mjesta ne mogu popuniti radnicima koji su već zaposleni kod poslodavca).

 Člankom 3. Pravilnika o unutarnjem ustrojstvu i sistematizaciji radnih mjesta koji je Skupština Društva donijela 12. srpnja 2006.g. propisano je da radom Društva upravlja Uprava koju čini direktor Društva. Direktore Sektora i izvršne direktore imenuje i razrješava direktor Društva.

 Navedenim Pravilnikom propisani su uvjeti za pojedina radna mjesta te su za radno mjesto br. 385 – rukovoditelj odjela vojnog letenja propisani sljedeći uvjeti: stručna sprema - VSS, diplomirani inženjer prometa, smjer aeronautika, 5 godina iskustva na organizaciji vojnog letenja, znanje engleskog jezika, osposobljenost za rad na osobnom računalu.

 Povjerenstvo je izvršilo uvid u rješenje broj: 17-02/201-0072/0001 od 27. listopada 2017.g. kojim se ……………….., zaposlenom na radnom mjestu savjetnik strategijskog plana i razvoja-koordinator, broj 13. Pravilnika o unutarnjem ustrojstvu i sistematizaciji radnih mjesta Hrvatske kontrole zračne plovidbe d.o.o. nalaže da uz poslove za koje je sklopio ugovor o radu, obavlja i poslove radnog mjesta direktor sektora ljudskih potencijala, pravnih i financijskih poslova, redni broj 321 Pravilnika, od 1. studenoga 2017.g. do prestanka potrebe za obavljanjem poslova navedenog radnog mjesta. Istim rješenjem određeno je da sukladno Kolektivnom ugovoru radniku pripada plaća radnog mjesta broj 321 direktor sektora ljudskih potencijala, pravnih i financijskih poslova.

 Povjerenstvo je izvršilo uvid i u natječajnu dokumentaciju za radno mjesto rukovoditelj odjela vojnog letenja koju je dostavilo trgovačko društvo Hrvatska kontrola zračne plovidbe d.o.o. te utvrdilo da je dužnosnik Vlado Bagarić 18. svibnja 2018.g. na temelju članka 13. Statuta tog trgovačkog društva donio Odluku o pokretanju postupka objave oglasa za izbor kandidata za radna mjesta kojom se Sektoru ljudskih potencijala, pravnih i financijskih poslova nalaže pokretanje postupka objave oglasa za izbor kandidat na neodređeno vrijeme za četiri radna mjesta, između ostalih za radno mjesto rukovoditelj odjela vojnog letenja.

 Uvidom u Oglas za zasnivanje radnog odnosa na neodređeno vrijeme za, između ostalog, radno mjesto rukovoditelj odjela vojnog letenja, utvrđeno je da su navedenim Oglasom propisani isti uvjeti kao i Pravilnikom o unutarnjem ustrojstvu i sistematizaciji radnih mjesta trgovačkog društva Hrvatska kontrola zračne plovidbe d.o.o., uz napomenu da prednost imaju kandidati s radnim iskustvom u vođenju većih organizacijskih sustava u vojsci, dobrim poznavanjem upravljanja zračnim prometom i s 15 godina iskustva.

 Uvidom u izvještaj Povjerenstva za radno mjesto broj 385. Rukovoditelj vojnog letenja koje se sastojalo od tri člana imenovana od strane dužnosnika Vlade Bagarića kao direktora društva, utvrđeno je da se na raspisani oglas za navedeno radno mjesto javilo šestero kandidata od kojih je troje kandidata dostavilo nepotpune prijave te nisu pozvani na testiranja. Preostala tri kandidata, među kojima je bio i ………………., pozvana su na selekcijski postupak. Povjerenstvo je održalo pripremni sastanak te zaključilo da su sva tri kandidata piloti te da nisu potrebna psihološka testiranja. Nadalje, Povjerenstvo je zaključilo da su sva tri kandidata dostavila valjane potvrde o znanju engleskog jezika pa nije potrebno raditi testiranja za engleski jezik te je odlučilo zakazati termin za intervju za sva tri kandidata. Razgovor/intervju sa svim pozvanim kandidatima Povjerenstvo je održalo 7. lipnja 2018.g. Nakon provedene selekcijskog postupka, Povjerenstvo je zaključilo da sva tri kandidata zadovoljavaju sve uvjete radnog mjesta te je rangiralo kandidate na temelju relevantnih informacija dobivanih kroz predanu dokumentaciju i intervju. …………………. predložen je kao najbolji kandidat.

 Na temelju tako provedenog postupka i izvješća Povjerenstva dužnosnik Vlado Bagarić donio je dana 20. lipnja 2018.g. Odluku o odabiru kandidata kojom je za izvršitelja za radno mjesto rukovoditelj vojnog letenja izabran ………………………………….

 Povjerenstvo je od nadležnog gradskog ureda Grada Zagreba zatražilo ostavu izvadak iz matice vjenčanih za dužnosnika Vladu Bagarića te za ………………… koji je zaposlen na radnom mjestu rukovoditelj odjela vojnog letenja u trgovačkom društvu Hrvatska kontrola zračne plovidbe d.o.o. te utvrdilo da isti nisu jedan drugome bili svjedoci prilikom sklapanja braka.

 Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da privatni interes utječe ili kada privatni interes dužnosnika može utjecati na njegovu nepristranost u obavljanju javne dužnosti.

 U odnosu na navode da je za obavljanje poslova direktora sektora ljudskih potencijala, pravnih i financijskih poslova imenovana osoba koja ne ispunjava uvjete za to radno mjesto, Povjerenstvo ističe kako je u postupku utvrđeno da trgovačko društvo Hrvatska kontrola zračne plovidbe d.o.o. nije raspisalo javni natječaj za popunjavanje navedenog radnog mjesta zbog neizvjesnog ishoda radnog spora s osobom koja je prethodno obavljala poslove istog. Također, u postupku je utvrđeno da navedeno radno mjesto nije popunjeno niti internim oglasom, odnosno nitko od postojećih zaposlenika navedenog trgovačkog društva nije raspoređen na radno mjesto direktora Sektora ljudskih potencijala, pravnih i financijskih poslova, već je zaposleniku koji obavlja poslove savjetnika strategijskog plana i razvoja - koordinator naloženo da, uz poslove za koje je sklopio ugovor o radu, dodatno obavlja i poslove radnog mjesta direktor Sektora ljudskih potencijala, pravnih i financijskih poslova od 1. studenoga 2017.g. do prestanka potrebe za obavljanjem poslova navedenog radnog mjesta.

 Povjerenstvo nadalje obrazlaže da iz prijave, kao ni iz dokumentacije koju je prikupilo u predmetnom postupku nije steklo saznanja iz kojih bi proizlazio odnos povezanosti između dužnosnika Vlade Bagarića i zaposlenika kojem je privremeno naloženo da obavlja poslove direktora Sektora ljudskih potencijala, pravnih i financijskih poslova, a koji je mogao utjecati na nepristranost dužnosnika Vlade Bagarića prilikom odlučivanja o tome koji će zaposlenik obavljati navedene poslove.

 Budući da u konkretnom slučaju nije došlo do imenovanja određene osobe na radno mjesto za koje ne ispunjava uvjete, već je obavljanje poslova direktora Sektora ljudskih potencijala, pravnih i financijskih poslova privremeno povjereno zaposleniku koji će iste obavljati uz poslove svog radnog mjesta te s obzirom da nije utvrđena povezanost između dužnosnika i navedenog zaposlenika, Povjerenstvo nije steklo saznanja koja bi upućivala na moguću povredu ZSSI-a.

 Nadalje, Povjerenstvo je utvrdilo da su navodi iz prijave koji ukazuju da je dužnosnik mimo propisane procedure raspisao javni natječaj za zapošljavanje rukovoditelja organizacijske cjeline, navodeći prednosti koje nepotrebno sužavaju broj mogućih kandidata za to radno mjesto s namjerom pogodovanja osobi s kojom je povezan kumstvom, neosnovani.

 Naime, u postupku je utvrđeno da dužnosnik i osoba zaposlena na radnom mjestu rukovoditelj odjela vojnog letenja nisu povezani odnosom kumstva, odnosno nisu jedan drugome bili svjedoci prilikom sklapanja braka. Također je utvrđeno da je prije zapošljavanja proveden javni natječaj te da natječajem propisani uvjeti za navedeno radno mjesto odgovaraju uvjetima propisanim Pravilnikom o unutarnjem ustrojstvu i sistematizaciji radnih mjesta trgovačkog društva Hrvatska kontrola zračne plovidbe d.o.o. koji je Skupština navedenog trgovačkog društva donijela 12. srpnja 2006.g., odnosno prije nego što je dužnosnik Vlado Bagarić počeo obnašati dužnost direktora istog.

 Povjerenstvo dodatno obrazlaže da propisivanje uvjeta povodom kojih će određeni kandidati imati prednost, ne ukazuje na moguću povredu odredbi ZSSI-a s obzirom da isti nisu određeni na način da je krug potencijalnih kandidata sužen isključivo na jednu osobu, već su sva tri kandidata koja su dostavila potpune prijave ušla u selekcijski postupak. Slijedom svega navedenog, a s obzirom da iz prikupljenih podataka i dokumentacije Povjerenstvo nije steklo saznanja koja upućuju na moguću povredu odredbi ZSSI-a ili načela djelovanja od strane dužnosnika Vlade Bagarića, donesena je odluka kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Vlado Bagarić, elektronička dostava

2. Objava na internetskoj stranici Povjerenstva

3. Pismohrana